b"\n_START_ARTICLE_\n\xc3\x98stfold\n_START_SECTION_\nIme\n_START_PARAGRAPH_\nStaro ime Oslofjorda je bilo Fold; \xc3\x98stfold pomeni 'obmo\xc4\x8dje vzhodno od Folda' (glej tudi Vestfold). Ime je bilo prvi\xc4\x8d zabele\xc5\xbeeno leta 1543; v srednjem veku je bilo okro\xc5\xbeju ime Borgarsysla 'okro\xc5\xbeje/s\xc3\xbdsla mesta Borg (zdaj Sarpsborga)'. Kasneje, ko je bila Norve\xc5\xa1ka pod dansko upravo, je danski kralj razdelil obmo\xc4\x8dje na ve\xc4\x8d baronij. Te so bile leta 1662 zdru\xc5\xbeene v eno okro\xc5\xbeje (amt), ki se je imenovala Smaalenenes Amt, 'amt, ki vsebuje majhne lene'. Ime je bilo spremenjeno nazaj v \xc3\x98stfold leta 1919.\n_START_SECTION_\nZgodovina\n_START_PARAGRAPH_\n\xc3\x98stfold sodi med najstarej\xc5\xa1a naseljena obmo\xc4\x8dja Norve\xc5\xa1ke. O tem pri\xc4\x8dajo \xc5\xa1tevilni petroglifi (risbe na kamnih) in gomile. V Mossu in Fredrikstadu sta pristani\xc5\xa1\xc4\x8di. V regiji so tudi rudniki granita, ki ga je uporabljal kipar Gustav Vigeland._NEWLINE_V vikin\xc5\xa1kem obdobju je bilo ozemlje del Vingulmarka, ki je bil del Vikena in Bohusl\xc3\xa4na. S tem je bilo delno pod Danci vse do vladavine Haralda I. Norve\xc5\xa1kega._NEWLINE_Kasneje, ko je bila Norve\xc5\xa1ka pod dansko upravo, je danski kralj razdelil obmo\xc4\x8dje na ve\xc4\x8d baronij. Baronija Heggen og Fr\xc3\xb8land, ki jo sestavljajo ob\xc4\x8dine Askim, Eidsberg in Tr\xc3\xb8gstad, je prvotno pripadala Akershusu, vendar je bila leta 1768 preme\xc5\xa1\xc4\x8dena v \xc3\x98stfoldu.\n_START_SECTION_\nGeografija\n_START_PARAGRAPH_\n\xc3\x98stfold le\xc5\xbei med Oslofjordom in \xc5\xa0vedsko. Pokrajina je ravna z velikim jezerskim sistemom v osrednjem delu, obse\xc5\xbenimi gozdovi na severu in vzdol\xc5\xbe \xc5\xa1vedske meje ter z gosto naseljenim ni\xc5\xbeinskim obmo\xc4\x8djem vzdol\xc5\xbe obale z relativno velikim oto\xc4\x8djem._NEWLINE_Najdalj\xc5\xa1a reka Norve\xc5\xa1ke je Glomma, ki te\xc4\x8de skozi okro\xc5\xbeje in v Oslofjord v Fredrikstadu.\n_START_SECTION_\nDemografija\n_START_PARAGRAPH_\nVe\xc4\x8dina prebivalstva tega okro\xc5\xbeja je zgo\xc5\xa1\xc4\x8dena ob obali. Ve\xc4\x8dja mesta so Askim, Fredrikstad, Moss, Mysen, Halden in Sarpsborg, s tem je \xc3\x98stfold norve\xc5\xa1ka administrativna regija z najve\xc4\x8djim \xc5\xa1tevilom mest.\n_START_SECTION_\nGrb\n_START_PARAGRAPH_\nGrb je iz sodobnega \xc4\x8dasa (1958). Rumene linije predstavljajo son\xc4\x8dne \xc5\xbearke ob son\xc4\x8dnem vzhodu. Predstavljajo tudi \xc4\x8da\xc5\xa1\xc4\x8denje Sonca v bronasti dobi (prikazane v ve\xc4\x8d petroglifih, najdenih v okro\xc5\xbeju)."